Štatistický úrad 					         Ministerstvo vnútra
Slovenskej republiky 				         Slovenskej republiky

	 METODICKÉ POKYNY
            na spracovanie výsledkov volieb
              do Európskeho parlamentu

 2004

ÚVOD

Štatistický úrad Slovenskej republiky po dohode s Ministerstvom vnútra Slovenskej  republiky podľa § 46 ods. 2 zákona č. 331/2003 Z.z. o voľbách do Európskeho parlamentu  v znení zákona č. 515/2003 Z.z. vydáva
 
Metodické pokyny na spracovanie výsledkov volieb do Európskeho parlamentu 

Tieto Metodické pokyny sú určené pre usmernenie činnosti volebných komisií, ich odborných (sumarizačných) útvarov, územných orgánov štátnej štatistiky, obvodných úradov a obcí.

 
ČASŤ I.
 ORGANIZÁCIA VOLEBNÉHO DŇA

 1. Pred otvorením volebných miestností
Spolupráca s obcou

Zástupca obce, najneskôr dve hodiny pred začiatkom hlasovania, odovzdá a predseda okrskovej volebnej komisie prevezme od obce vybavenú volebnú miestnosť. Vybavenie volebnej miestnosti sa uvádza v bode 5 Pokynu, ktorým sa upravujú podrobnosti o úlohách obcí a miestnych orgánov štátnej správy pri voľbách do Európskeho parlamentu a vydávajú vzory volebných tlačív.

V obciach, v ktorých je utvorených viac volebných okrskov, sa upresní spôsob dopravy a odovzdanie zápisníc okrskových volebných komisií o priebehu a výsledku hlasovania vo volebnom  okrsku (T/10) spolu s prílohami obvodnej volebnej komisii - pozri časť V. bod 2 - Doprava volebných materiálov.

Súčasne sa dohodne spôsob odovzdania a prevzatia volebných dokumentov okrskovej volebnej komisie do úschovy obce a určia sa osoby zodpovedné za odovzdanie a prevzatie volebných dokumentov.

Zástupca obce podá okrskovej volebnej komisii informáciu o organizácii hlasovania v zdravotníckych zariadeniach, zariadeniach sociálnych služieb a v obdobných zariadeniach, v celách policajného zaistenia alebo v miestach, kde sa vykonáva väzba, ktoré sa nachádzajú v územnom obvode okrskovej volebnej komisie.  

Vo volebnej miestnosti

Pred začatím hlasovania skontroluje predseda okrskovej volebnej komisie, za účasti  všetkých prítomných členov komisie, či je volebná schránka a prenosná volebná schránka prázdna a zapečatí ich. Skontroluje aj vybavenie volebnej miestnosti, či sú pripravené dva rovnopisy zoznamu voličov, dostačujúci počet hlasovacích lístkov a prázdnych nepriehľadných obálok opatrených odtlačkom úradnej pečiatky obce (ďalej len „obálka“) a reliéfna pečiatka (suchá pečať) okrskovej volebnej komisie. Ak predseda okrskovej volebnej komisie nezistí nedostatky vo vybavení volebnej miestnosti, alebo po ich odstránení, vyhlási hlasovanie za začaté.
2.	
Začatie a prerušenie hlasovania

Začatie hlasovania
Volebné miestnosti sa pre voličov otvoria v nedeľu 13. júna 2004 o 7.00 hodine, pokiaľ podľa miestnych podmienok neurčil starosta obce začiatok hlasovania na skoršiu hodinu (maximálne  o 2 hodiny) a zostanú otvorené do 22.00 hodiny. V určený čas vyhlási predseda okrskovej volebnej  komisie hlasovanie za začaté. 

Prerušenie hlasovania
Ak nastanú okolnosti, ktoré znemožňujú začať hlasovanie, pokračovať v ňom alebo ho ukončiť, môže okrsková volebná komisia odročiť začatie hlasovania na neskoršiu hodinu alebo predĺžiť čas hlasovania. Celkový čas hlasovania sa však týmto opatrením nesmie skrátiť. Okrsková volebná komisia o takomto opatrení vyrozumie voličov spôsobom v mieste obvyklým. 
V prípade, že hlasovanie je prerušené, zapečatí okrsková volebná komisia nepoužité hlasovacie lístky, obálky a oba rovnopisy zoznamu voličov a otvor na vkladanie hlasovacích lístkov na volebnej schránke a prenosnej volebnej schránke. Pri opätovnom začatí hlasovania overí predseda za prítomnosti členov komisie neporušenosť pečatí. Okolnosti, ktoré znemožnili začať hlasovanie, pokračovať v ňom alebo ho ukončiť, uvedie okrsková volebná komisia v zápisnici o priebehu a výsledku hlasovania vo volebnom okrsku.

Poriadok vo volebnej miestnosti
Za poriadok vo volebnej miestnosti zodpovedá predseda  okrskovej volebnej komisie, počas jeho neprítomnosti jej podpredseda. Pokyny predsedu okrskovej volebnej komisie alebo jej podpredsedu na zachovanie poriadku vo volebnej miestnosti a dôstojný priebeh hlasovania sú záväzné pre všetkých prítomných.
Predseda okrskovej volebnej komisie dbá, aby hlasovanie  nebolo rušené, voliči volebnú miestnosť nepreplňovali a aby  bol zabezpečený plynulý a kľudný priebeh volebného aktu.
 3. Spôsob hlasovania
 Kto hlasuje
	Hlasovania sa môže zúčastniť volič, ktorý:
1.	je  zapísaný v zozname voličov príslušného volebného okrsku, 
2.   predloží  voličský preukaz spolu s preukazom totožnosti,
3.  je občanom Slovenskej republiky a nemá trvalý pobyt na území Slovenskej  republiky ani      na území iného členského štátu Európskej únie  a predloží slovenský cestovný doklad,

4. predloží rozhodnutie súdu o vykonaní opravy alebo  doplnení zoznamu voličov príslušného volebného okrsku,

Dopisovanie voličov do oboch rovnopisov zoznamu voličov okrskovou volebnou komisiou 
Okrsková volebná komisia v deň volieb do oboch rovnopisov zoznamu voličov dopíše:
A. Voliča, ktorý sa dostavil do volebnej miestnosti s voličským preukazom. Dopísanie do zoznamu voličov potvrdia podpismi predseda a dvaja členovia komisie; voličský preukaz sa pripojí k prvému rovnopisu zoznamu voličov. Potom komisia vydá voličovi hlasovacie  lístky a  prázdnu  obálku.
B. Voliča, občana Slovenskej republiky, ktorý nemá trvalý pobyt  na území Slovenskej republiky a ani na území iného členského štátu Európskej únie a dostavil sa v deň volieb do volebnej miestnosti, na základe predloženého slovenského cestovného dokladu. Dopísanie do zoznamu voličov potvrdia podpismi predseda a dvaja členovia komisie. Dopísanie do zoznamu voličov zaznamená okrsková volebná  komisia v jeho slovenskom 
cestovnom doklade  na  strane  úradných záznamov  takto:  "Dopísaný  do  zoznamu voličov pre voľby do Európskeho parlamentu v obci (meste, mestskej časti) .................................... vo volebnom okrsku č. ......". Záznam v cestovnom doklade  podpíše predseda okrskovej volebnej komisie. Po vykonaní  zápisu okrsková volebná komisia vydá voličovi hlasovacie  lístky a  prázdnu obálku.
C. Voliča, ktorý sa dostavil v deň volieb do volebnej miestnosti podľa miesta trvalého pobytu  s rozhodnutím súdu o vykonaní opravy alebo doplnení zoznamu voličov, ak tak neurobila na základe rozhodnutia súdu už obec. Dopísanie do zoznamu voličov  alebo opravu potvrdia podpismi predseda a dvaja členovia komisie. Potom komisia vydá voličovi hlasovacie lístky a prázdnu obálku.

 Tajnosť hlasovania
Každý volič hlasuje osobne, zastúpenie inou osobou nie  je prípustné. Na zabezpečenie tajnosti hlasovania sú vo volebných miestnostiach priestory určené na úpravu hlasovacích lístkov oddelené zástenou. Týmto priestorom musí volič prejsť, inak mu okrsková volebná komisia hlasovanie neumožní. Tajnosť hlasovania musí byť zabezpečená voličom aj pri hlasovaní do prenosnej volebnej schránky.
V priestore určenom na úpravu hlasovacích lístkov nesmie byť súčasne s voličom nikto prítomný a to ani člen okrskovej volebnej komisie; iba volič, ktorý nemôže sám upraviť hlasovací lístok pre zdravotné postihnutie alebo preto, že nemôže  čítať alebo písať, má právo vziať so sebou do priestoru určeného na úpravu hlasovacích lístkov iného voliča, aby zaňho hlasovací lístok podľa jeho pokynov upravil a vložil do obálky, nie však člena okrskovej volebnej komisie.

Ako sa hlasuje
Voliči predstupujú pred okrskovú volebnú komisiu a hlasujú v poradí, v akom sa dostavili do volebnej miestnosti. Po preukázaní totožnosti a zázname v oboch rovnopisoch zoznamu voličov (zakrúžkovaním poradového čísla voliča) vydá voličovi okrsková volebná komisia hlasovacie lístky a obálku, ktorú pred vydaním opatrí reliéfnou pečiatkou (suchá pečať). 
Potom vstúpi volič do priestoru určeného na úpravu hlasovacích lístkov, kde si vyberie  hlasovací lístok toho kandidujúceho subjektu, ktorému sa rozhodol odovzdať svoj hlas. Na hlasovacom lístku môže zakrúžkovaním  poradového čísla najviac u jedného z kandidátov vyznačiť, ktorému kandidátovi dáva prednosť.  Potom vloží hlasovací lístok do obálky. 
Volič hlasuje tak, že po opustení priestoru určeného  na úpravu hlasovacích lístkov vloží obálku pred okrskovou volebnou komisiou do volebnej schránky. Za voliča, ktorý nemôže pre zdravotné postihnutie sám vložiť obálku do volebnej schránky, môže ju do nej na jeho požiadanie a v jeho prítomnosti vložiť iný  volič,  nie však člen okrskovej volebnej komisie.

Hlasovanie v zdravotníckych zariadeniach, v zariadeniach sociálnych služieb a v obdobných zariadeniach, v celách policajného zaistenia alebo v miestach kde sa vykonáva väzba 

Voličom, ktorí sa nachádzajú v týchto zariadeniach zabezpečí možnosť výkonu volebného práva v spolupráci s vedúcim príslušného zariadenia okrsková volebná komisia, v ktorej obvode je toto zariadenie. Ak títo voliči nemajú v tomto volebnom okrsku trvalý pobyt, volia na základe voličského preukazu, ak si ho vyžiadali. 

Hlasovanie vojakov  vykonávajúcich povinnú vojenskú službu 
Uvedení voliči sú zapísaní v zoznamoch voličov v obci, na  ktorej území je umiestnený vojenský útvar, ku ktorému sú pridelení. Hlasujú preto rovnakým spôsobom s ostatnými voličmi v tejto obci, prípadne v inom volebnom okrsku na voličský preukaz, ak si ho od tejto obce vyžiadali.

Hlasovanie voličov, ktorí sa nemôžu v deň  volieb dostaviť do volebnej miestnosti

Volič môže požiadať zo závažných, najmä zdravotných dôvodov okrskovú volebnú  komisiu o  to, aby  mohol hlasovať mimo volebnej miestnosti,  a to len v územnom obvode volebného okrsku, pre ktorý bola okrsková volebná  komisia zriadená. V takom prípade okrsková volebná komisia vyšle k voličovi dvoch svojich členov s prenosnou  volebnou schránkou, obálkou a hlasovacími lístkami; vyslaní  členovia okrskovej  volebnej komisie  zabezpečia, aby  aj v tomto prípade bola zachovaná tajnosť hlasovania. Účasť týchto voličov na hlasovaní okrsková volebná komisia vyznačí v oboch rovnopisoch zoznamu voličov ihneď po návrate členov volebnej komisie vyslaných s prenosnou volebnou schránkou do volebnej miestnosti (zakrúžkovaním poradového čísla voliča). 

4. Ukončenie hlasovania a príprava na zistenie výsledkov hlasovania
 Ukončenie hlasovania
Pred 22.00 hodinou v nedeľu 13. júna 2004 nesmie byť hlasovanie vyhlásené za ukončené, aj keby už odvolili všetci  voliči zapísaní v zozname voličov, lebo aj   potom sa môžu  dostaviť do volebnej miestnosti voliči, ktorí môžu byť dopísaní do zoznamu voličov (na základe voličského preukazu, slovenského cestovného dokladu alebo rozhodnutia súdu). Po 22.00 hodine  môžu hlasovať už len tí voliči, ktorí sú v tomto čase vo volebnej miestnosti alebo pred ňou. Potom sa volebná  miestnosť uzavrie a predseda okrskovej volebnej komisie  vyhlási hlasovanie za ukončené.

Č A S Ť   II.
ZISŤOVANIE VÝSLEDKOV HLASOVANIA
V OKRSKOVEJ VOLEBNEJ KOMISII

1.	Počet oprávnených osôb vo volebnom okrsku zapísaných do zoznamu voličov

Okrsková volebná komisia po ukončení hlasovania zistí zo zoznamu voličov celkový počet osôb vo volebnom okrsku zapísaných do zoznamu voličov. Tento údaj zistí tak, že sčíta všetkých voličov zapísaných do zoznamu obcou, odpočíta tých voličov, ktorých obec zo zoznamu voličov vyčiarkla pred jeho odovzdaním okrskovej volebnej komisii (z dôvodu vydania voličského preukazu alebo na základe oznámenia ministerstva vnútra, že volič je zapísaný v zozname voličov iného členského štátu Európskej únie). Pripočíta voličov, ktorých do zoznamu dopísala v deň volieb okrsková volebná komisia (na základe predloženého voličského preukazu, na základe predloženého cestovného dokladu alebo na základe predloženého rozhodnutia súdu).

2.	Počet vydaných obálok

	Okrsková volebná komisia sčíta počet voličov, ktorým boli vydané  obálky (opatrené odtlačkom úradnej pečiatky obce a odtlačkom reliéfnej pečiatky (suchá pečať) okrskovej volebnej komisie) a hlasovacie lístky. Tento údaj zistí zo zoznamu voličov, v ktorom si okrsková volebná komisia o vydaní obálky a hlasovacích lístkov urobila záznam zakrúžkovaním poradového čísla voliča. 

Kontrola:	•	Počet voličov, ktorým boli vydané obálky musí byť rovný alebo menší ako celkový počet osôb vo volebnom okrsku zapísaných do zoznamu voličov.  	

3.	Príprava na sčítanie hlasov

Predseda komisie najskôr z nevydaných hlasovacích lístkov vyčlení potrebný počet pre každú politickú stranu, politické hnutie  alebo koalíciu (ďalej len ”politická strana”), v záhlaví ich označí slovom ”POMOCNÉ” a podpíše ich; vždy vyčlení najmenej jeden hlasovací lístok pre každú politickú stranu. Tieto hlasovacie lístky sú určené pre zistenie počtu prednostných hlasov pre jednotlivých kandidátov. 
Predseda komisie dá zapečatiť nevydané hlasovacie lístky a obálky. Osobitne dá zapečatiť hlasovacie lístky, ktoré voliči odložili do nádoby na odkladanie nepoužitých hlasovacích lístkov Potom dá otvoriť volebnú schránku a prenosnú volebnú schránku. Komisia obsah schránok po ich otvorení zmieša.
	Komisia zistí, či do volebnej schránky boli vložené iba obálky s predpísanými náležitosťami podľa bodu 2; obálky, ktoré nespĺňajú predpísané náležitosti vylúči a sčíta počet odovzdaných obálok. Pritom odloží (a zapečatí) všetky iné písomnosti alebo predmety, vložené do volebných schránok. Platí to aj o hlasovacích lístkoch, ktoré neboli vložené do obálky.

Kontrola:	•	Počet odovzdaných obálok musí byť rovný alebo menší ako počet voličov, ktorým boli vydané obálky.
	
4.	Posudzovanie platnosti hlasovacích lístkov

Akt otvárania odovzdaných obálok a vyberania ich obsahu je rozhodujúcim momentom pre posúdenie platnosti hlasovacieho lístka. Členovia okrskovej volebnej komisie musia platnosť hlasovacieho lístka posúdiť ihneď po jeho vybratí z obálky. Nemôžu teda obsah obálky odložiť alebo robiť iné úkony, dokiaľ neposúdili platnosť hlasovacieho lístka vybraného z práve otvorenej obálky.
V každej obálke by mal byť len jeden hlasovací lístok. Ak je obálka prázdna alebo obsahuje písomnosť, ktorá nie je hlasovacím lístkom, ostáva započítaná len v počte odovzdaných obálok.
Ak je v obálke viac ako jeden hlasovací lístok sú všetky tieto hlasovacie lístky neplatné.
Za platný hlasovací lístok pre politickú stranu sa počíta aj taký, na ktorom sú mená kandidátov prečiarknuté, menené alebo dopisované (môžu byť napríklad prečiarknutí všetci kandidáti uvedení na hlasovacom lístku). 

Neplatné hlasovacie lístky

Okrsková volebná komisia pri otváraní obálok a vyberaní ich obsahu kontroluje hlasovacie lístky a vyradí ako neplatné:
•	hlasovacie lístky, ktoré nie sú na predpísanom tlačive a hlasovacie lístky politických strán, ktoré boli zrušené, ich činnosť bola pozastavená alebo vzali späť kandidátnu listinu v čase po zaregistrovaní kandidátnej listiny do troch dní pred začatím volieb,
•	hlasovacie lístky, ak je týchto hlasovacích lístkov v jednej obálke niekoľko (dva alebo viac).

5.	Sčítanie hlasov pre politické strany

Platné hlasovacie lístky zaradené do ďalšieho sčítania hlasov komisia spočíta. Tento údaj predstavuje počet platných odovzdaných hlasov.

Kontrola:	•	Počet platných odovzdaných hlasov je rovný alebo menší než počet odovzdaných obálok. 	

Platné hlasovacie lístky komisia ďalej roztriedi podľa jednotlivých politických strán a za každú politickú stranu sčíta. Zistené čísla predstavujú počet platných hlasov odovzdaných pre každú jednotlivú politickú stranu.
 
Kontrola:	•	Počet platných hlasov pre každú jednotlivú politickú stranu musí byť rovný alebo menší ako počet platných odovzdaných hlasov.	

	•	Súčet platných hlasov za jednotlivé politické strany sa musí rovnať počtu platných odovzdaných hlasov.	

6.	Posudzovanie platnosti prednostného hlasovania

Volič na hlasovacom lístku, ktorý dáva do obálky, môže zakrúžkovaním poradového čísla najviac u jedného kandidáta uvedeného na hlasovacom lístku vyznačiť, ktorému z kandidátov dáva prednosť. Za zodpovedajúce označenie zakrúžkovaním sa považuje aj nedokončený, či inak nepodarený krúžok. Okrsková volebná komisia zisťuje výsledky prednostného hlasovania u všetkých kandidátov.
Okrsková volebná komisia roztriedi hlasovacie lístky každej politickej strany na tie, kde volič využil právo prednostného hlasu a na hlasovacie lístky ostatné.

Do hlasovacích lístkov s prednostným hlasom sa nezahŕňajú hlasovacie lístky, na ktorých
•	volič označil predpísaným spôsobom viac ako jedného kandidáta,
•	označenie prednostného hlasu nebolo vykonané predpísaným spôsobom, t.j. zakrúžkovaním poradového čísla kandidáta na hlasovacom lístku (napr. začiarknutím poradového čísla kandidáta, podčiarknutím mena a priezviska, prečiarknutím mena a priezviska ostatných kandidátov okrem toho, ktorému chcel dať volič prednostný hlas, označením viac poradových čísel kandidátov súčasne /nie jednotlivými krúžkami/ a pod).

Do hlasovacích lístkov s prednostným hlasom sa zahŕňajú hlasovacie lístky, na ktorých
•	volič zakrúžkoval jedno poradové číslo kandidáta,
•	volič zakrúžkoval jedno poradové číslo kandidáta, ďalej však hlasovací lístok inak upravoval, napríklad dopisovaním či prečiarknutím mien ďalších kandidátov, alebo vykonal ďalšie úpravy poradových čísel kandidátov nie predpísaným spôsobom a pod..

7.	Sčítanie prednostných hlasov

Okrsková volebná komisia sčíta samostatne za každú politickú stranu hlasovacie lístky, na ktorých volič využil právo prednostného hlasu. Zistené čísla predstavujú počet voličov, ktorí využili právo prednostného hlasu.

Kontrola:	•	Počet voličov, ktorí využili právo prednostného hlasu, je za každú politickú stranu rovný alebo menší ako počet platných hlasov danej politickej strany.	

Okrsková volebná komisia potom zistí počet platných prednostných hlasov odovzdaných pre jednotlivých kandidátov podľa politických strán. Toto vykoná čiarkovacou metódou (za každý prednostný hlas jedna čiarka, napr. počet prednostných hlasov 12 : //// //// // na hlasovacích lístkoch, ktoré predtým vyčlenila a označila slovom ”POMOCNÉ”. Čiarky pre každého kandidáta sčíta.

Kontrola:	•	Počet platných prednostných hlasov pre každého kandidáta musí byť rovný alebo menší ako počet voličov politickej strany, ktorí využili právo prednostného hlasu.	

	•	Súčet platných prednostných hlasov pre všetkých kandidátov jednej politickej strany musí byť rovný počtu voličov politickej strany, ktorí využili právo prednostného hlasu.	

8.	Osobitné prípady

Ak sa kandidát vzdal kandidatúry alebo bol politickou stranou odvolaný po zaregistrovaní kandidátnej listiny, ostávajú údaje o ňom na hlasovacom lístku, ale pri prideľovaní mandátov sa na neho neprihliada. 

V prípade, že pri zisťovaní výsledkov dôjde k pochybnostiam o platnosti obálky, hlasovacieho lístku alebo prednostného hlasu, rozhoduje s konečnou platnosťou okrsková volebná komisia.

9.	Zápisnica okrskovej volebnej komisie

O priebehu a výsledku hlasovania vo volebnom okrsku vyhotoví okrsková volebná komisia zápisnicu v dvoch rovnopisoch na tlačive T/10. Zápisnicu podpíše predseda, ostatní členovia komisie a zapisovateľ. Ak niektorý z členov okrskovej volebnej komisie zápisnicu nepodpísal, uvedú sa dôvody jej nepodpísania. Každý list zápisnice, vrátane príloh, opatrí okrsková volebná komisia odtlačkom svojej reliéfnej pečiatky (suchá pečať).

Zápisnica sa skladá z týchto častí:

a)	Zápisnica o priebehu a výsledku hlasovania vo volebnom okrsku (tlačivo T/10).
Oddiel I. zápisnice obsahuje identifikačné údaje a základné údaje o začiatku a ukončení hlasovania. Oddiel II. obsahuje nevyhnutné kódy, ktoré sú potrebné pre automatizované spracovanie. Kód obvodnej volebnej komisie sa vyplní podľa ČASTI V. – ZOZNAM KÓDOV OBVODNÝCH VOLEBNÝCH KOMISIÍ. Kód obce oznámi okrskovej volebnej komisii starosta obce. V oddieli II. sa ďalej uvádzajú nasledovné údaje:
•	celkový počet osôb vo volebnom okrsku zapísaných do zoznamu voličov,
•	počet voličov, ktorým boli vydané obálky,
•	počet odovzdaných obálok,
•	počet platných odovzdaných hlasov spolu,
•	počet platných hlasov odovzdaných pre každú jednotlivú politickú stranu.

Tlačivo zápisnice ďalej obsahuje kontrolné čísla, ktoré okrsková volebná komisia nevyplňuje.
Spôsob výpočtu jednotlivých údajov zápisnice je uvedený v predchádzajúcich bodoch tejto časti.
V zápisnici sa uvedú (v samostatných prílohách) uznesenia komisie a ich stručné odôvodnenie, ako aj dôvody nepodpísania zápisnice niektorým členom komisie.

b)	Príloha k zápisnici T/10 - Výsledky prednostného hlasovania (tlačivo T/11).

Prílohou k zápisnici T/10 sú výsledky prednostného hlasovania. Okrsková volebná komisia vyhotoví toto tlačivo za každú politickú stranu, ktorá vo volebnom okrsku získala aspoň jeden platný hlas. Tlačivo vyhotoví aj vtedy, ak politická strana získala aspoň jeden platný hlas, ale na hlasovacích lístkoch žiadny volič nevyužil právo prednostného hlasu.

Tlačivo T/11 obsahuje identifikačné údaje (kód obvodnej volebnej komisie, kód obce, číslo volebného okrsku), ktoré sa musia zhodovať z identifikačnými údajmi vyplnenými na tlačive T/10 a číslo politickej strany, za ktorú je príloha vyhotovená. Ďalej tlačivo obsahuje údaje o počte voličov, ktorí využili právo prednostného hlasu a o počtoch platných prednostných hlasov odovzdaných pre jednotlivých kandidátov podľa politických strán.

Spôsob výpočtu jednotlivých údajov prílohy zápisnice je uvedený v predchádzajúcich bodoch tejto časti.	

Príloha zápisnice obsahuje aj kontrolné čísla, ktoré okrsková volebná komisia nevyplňuje. Každý list prílohy zápisnice opatrí okrsková volebná komisia odtlačkom svojej reliéfnej pečiatky (suchá pečať).

Poznámka:

	Údaje v predpísaných políčkach treba vypĺňať s ľavostrannými nulami (napr. údaj 123
vyplniť ako 	0	1	2	3	). Ak je údaj nulový políčko údaja treba prečiarknuť nasledovne

). Ak je údaj nulový políčko pre zápis